Premier League 2009–10 L-istaġun 2009–10 tal-Premier League (magħruf bħala l-Barclays Premier League minħabba raġunijiet ta' sponsorizzazzjoni) kien it-tmintax-il staġun tal-Premier League minn meta ġie stabbilit lura fl-1992. Total ta' 20 tim ikkompetew f'dan il-kampjonat, bit-tim ta' Chelsea jtemmu r-renju ta' tliet snin ta' Manchester United, biex rebħu dan it-titlu, fi staġun li rahom jiskorjaw rekord ta' 103 gowls. L-istaġun beda bil-partita bejn Chelsea u Hull City fil-15 ta' Awwissu 2009 li ntemmet b'rebħa għal Chelsea bl-iskor ta' 2–1. Il-plejer ta' Hull, Stephen Hunt skorja l-ewwel gowl ta' dan l-istaġun, f'partita li kienet timmarka wkoll id-debutt kompetittiv mal-klabb il-ġdid tiegħu. L-istaġun spiċċa fid-9 ta' Mejju 2010. Fi Frar tal-2010, Portsmouth saru l-ewwel klabb membru tal-Premier League li mar f'amministrazzjoni. Huma tnaqqsulhom disa' punti, u xahrejn wara saru l-ewwel tim tal-istaġun li ġew relegati. Newcastle United, Middlesbrough u West Bromwich Albion ġew relegati għall-Football League Championship wara li temmew l-impenji tagħhom fl-istaġun 2008–09 fost l-aħħar tlieta. Il-klabb ta' Newcastle sofra l-ewwel relegazzjoni tiegħu mill-Premier League minn mindu kiseb il-promozzjoni fl-1993. Middlesbrough irritornaw fiċ-Championship wara ħdax-il sena ta' militanza fl-aqwa serje Ingliża, waqt li West Bromwich żammew post fil-Premier League għal staġun wieħed biss. It-tliet timijiet relegati ġew sostitwiti mill-kampjuni tal-Football League 2008–09 Wolverhampton Wanderers, it-tieni klassifikati Birmingham City u r-rebbieħa tal-finali tal-"play-off" Burnley. It-tim ta' Wolves qed jilgħabu għall-ewwel darba fl-ogħla livell mill-istaġun 2003–04, waqt li Burnley irritornaw fl-ogħla diviżjoni Ingliża wara stennija ta' 33 sena. Birmingham City, min-naħa l-oħra, biddlu il-pożizzjoni tagħhom bejn il-Premier League u ċ-Championship għar-raba' staġun konsekuttiva. Timijiet promossi mill-Football League Championship 2008–09 L-unur tal-Plejer tas-Sena tal-Barclays intrebaħ minn Wayne Rooney ta' Manchester United. Harry Redknapp, 63 sena, irċieva l-unur tal-Kowċ tas-Sena għall-ewwel darba fil-karriera tiegħu, wara li rnexxielu jwassal lit-tim ta' Tottenham Hotspur fiċ-Champions League. Redknapp sar ukoll l-ewwel wieħed li rebaħ dan l-unur u li ma rebaħx it-titlu nazzjonali, minn mindu George Burley kiseb dan l-unur fl-istaġun 2000–01. L-attakkant ta' Chelsea Didier Drogba rebaħ iż-Żarbuna tad-Deheb, wara li skorja 29 gowl fi 32 dehra. Dan kien it-tieni unur personali għal dan il-plejer. Chelsea ġabru l-Unur ta' Mertu tal-Barclays Premier League talli kienu l-ewwel tim li skorja 100 gowl fi staġun tal-Premier League.